Hofisi ya Nhlanganelo wa Swikombelo ya le Xikarhi ya 2018

Hofisi ya Nhlanganelo wa Swikombelo ya le Xikarhi (CACH) i pfhumba leri tumbuluxiweke hi Ndzawulo ya Dyondzo ya le Henhla na Vuleteri ku pfuna swichudeni swintshwa leswi lavaka ku nghena eka Matirhelo ya Vuleteri
na Dyondzo ya le Henhla (PSET) kambe lava hlanganaka na swiyimo leswi landzelaka:
Lava va nga ta endla swikombelo swa ndhawu hi nkarhi eka nhlangano wa dyondzo lowu va wu tsakelaka kambe xikombelo xa vona xi ariwile naswona sweswi nkarhi wo endla xikombelo xin’wana eka nhlangano wun’wana wu hundzile.
A va endlanga xikombelo hikuva a va fikelelanga swilaveko hi ku landzelela mbuyelo wa vona wa ka Giredi 11 kambe mbuyelo wa vona wa ka Giredi 12 wa fikelela swilaveko.
A va endlanga swikombelo hi nkarhi hikokwalaho ka swivangelo swin’wana na swin’wana kumbe a va endlanga swikombelo.
A va tivi leswaku va nga endla tidyondzo ta yini endhaku ko heta metiriki.
Lava nga na miehleketo ya leswaku va nga endla tidyondzo tihi kambe a va na ntiyiso leswaku tidyondzo leti hi tona leti va faneleke ku endla tona.

Vukorhokeri bya CACH
Swikombelo swa tinxaka ta tidyondzo swa PSET (tiyunivhesithi, tiyunivhesithi ta Thekinoloji, dyondzo ya mitirho na
xithekiniki, tikholichi ta vuleteri na Xiyenge xa Vufambisi bya Dyondzo na Vuleteri.
Vuxokoxoko bya pfuno wa timali (Vuxokoxoko bya NSFAS).
vukorhokeri bya nhluvukiso wa mitirho (Vutsundzuxi, vuxokoxoko, switsundzuxo na makungu ya mitirho/vuxokoxoko bya pfuno wa tindlela ta timali).
Nseketelo wa vatirhi va swa mavoko (Tisenthara ta Rixaka ta Nseketelo wa Vatirhi va Mavoko).
Vukorhokeri bya CACH byi sungula hi 3 Sunguti 2018, masikunyana ku nga se sungula ku humesiwa ka mbuyelo wa swikambelo swa NSC naswona byi ta ya emahlweni ku fika Nyenyenyani 2018.

Xana CACH yi tirha njhani?
Xigava 1: Swichudeni leswi swo ka swi nga kumanga ndhawu yo dyondza eka mihlangano leyi swi endleke swikombelo eka yona, kumbe lava lavaka tindhawu to dyondzela eka tona ta PSET, va nga tihlanganisa na CASH hi ku tirhisa nomboro ya mahala (0800 356 635), webusayiti (www.dhet.gov.za) kumbe SMS leyi ringanisiweke (rhumela vito na Nomboro ya Pasa hi SMS eka 49200) kumbe u ti titsarisela emoyeni. Mi nga kuma vuxokoxoko byin’wana hi ku tirhisa Pheji ya Facebook (CACH_SA).

Xigava 2: Vayimeri va ta landzelerisa riqingho ra xichudeni xa kona mahala, ku suka esenthareni ya vutihlanganisi ivi va tsarisa vuxokoxoko lebyi lavekaka embiteni ya CACH, va kombeta dyondzo leyi hlawuriweke hi mudyondzi na xifundzankulu lexi a lavaka ku endla tidyondzo ta yena kona.

Xigava 3: Vuxokoxoko bya muendli wa xikombelo na mbuyelo wa yena wa ka metiriki swi ta tiyisisiwa naswona xikan’wekan’we swi ta hundzuseriwa eka mihlangano ya tidyondzo ta le henhla ku vona loko swi nga amukeriwa ni ku nyikiwa Swivandla leswi pfulekeke.
Xigava 4: Vukorhokeri bya CACH byi ta tiyisisa vuxokoxoko bya mudyondzi ni ku byi hundzisela eka mihlangano leyi nga na swivandla leswi ha pfulekeke. Laha ku nga na swivandla, naswona laha vaendli va swikombelo va fikelelaka swilaveko,
mihlangano yi ta tihlanganisa na vaendli va swikombelo hi ku kongoma.

Timhaka leti fanele ku tekeriwa enhlokweni
CACH a yi nge swi koti ku tiyisisa muendli wa xikombelo xivandla xo dyondzela eka xona.
CACH a yi nge swi koti ku tiyisisi leswaku mihlangano ya dyondzo yi ta tihlanganisa rini na muendli wa xikombelo hi xikongomelo xo tiyisa loko ku ri na xivandla laha a nga nyikiwaka xona.

Xana CACH yi pfuna njhani vaendli va swikombelo lava nga riki na xiheri xa leswaku va lava ku dyondza yini kumbe lava nga fikeleleki swilaveko swo nghena eka matirhelo ya PSET?
Vukorhokeri bya CACH byi tirha ni vun’we bya vukorhokeri bya Rixaka bya Nhluvukiso wa Mitirho (CDS) lebyi pfunaka ku nyika
switsundzuxo na vuxokoxoko bya mitirho eka:
Mitirho & tindlela to dyondza.
Mahlawulelo ya tidyondzo.
Vuxokoxoko bya swikambelo swo ngetelela.
Ku antswisa metiriki.
Tindhawu to dyondzela eka tona leti ti nga eka matirhelo ya PSET.
Tinxaka ta pfuno wa timali.
Vuxokoxoko bya tindlela to endla swikombelo na masiku yo pfula.
Swikombelo swa hafu ya lembe ya vumbirhi na masiku ya ntsariso.
Un’wana na un’wana loyi a tsakelaka vukorhokeri
lebyi nyikiwaka hi CDS a nga tihlanganisa na Nomboro ya Pfuno ya CDS hi ku tirhisa tindlela leti landzelaka:
Rhumela xivutiso xa wena hi SMS kumbe rhumela ‘Ndzi kombela u ndzi bela riqingho’ eka: 072 204 5056, kumbe
Bela riqingho eka: 086 999 0123, ku nga nomboro ya mbulavurisano, ku suka Musumbhunuku ku fika Ravutlhanu exikarhi ka 8:00 nimixo na 4:30 nimadyambu
Rhumela imeyili eka:
careerhelp@dhet.gov.za
Endzela hoﬁsi ya hina eka 123 Xitarata xa Francis Baard, Pretoria.
Pheji ya Facebook eka:
www.facebook.com/careerhelp, kumbe
Rhumela Twitter eka:
www.twitter.com/rsacareerhelp

Swivandlanene swa Nkwama wa mfumo
Ku ni tinxaka to hambanahambana ta timali leti nga kona ta tidyondzo ta mihlangano ya tindyondzo ta le henhla, Tona ti kumeka eka Xikimi xa Timali ta Dyondzo xa Funza
Lushaka, Xikimi xa Rixaka xa Pfuno wa Timali ta Swichudeni, Phurogireme ya Vufikeleri
bya Dyondzo ya Matikoxikaya, Ndzawulo ya Nhluvukiso wa Vaaki, Ndzawulo ya Sayense na Thekinoloji na Ndzawulo ya Rihanyo.

Xikombelo xa Pfuno wa timali xi endlisiwa yi mani?
Vadyondzi va Afrika-Dzonga lava rhandzaka ku endla tidyondzo ta vona eka mihlangano ya
tidyondzo ta le henhla va rhambiwa ku endzela Hofisi ya Pfuno wa Timali eka mihlangano leyi va yi tsakelaka.
